ก.ล.ต.เตือนอย่าหลงเชื่อลงทุนผ่านเว็บ-เพจสอนเล่นหุ้นเถื่อน ชี้ไม่มีใบอนุญาตเสี่ยงถูกตุ๋น!
ก.ล.ต.เตือนนักลงทุนอย่าหลงเชื่อลงทุนผ่านเว็บไซต์ "fxprimus"- เพจเฟสบุ๊ค “สอนมือใหม่เล่นหุ้น” ชี้ไม่มีใบอนุญาตผู้ประกอบธุรกิจหลักทรัพย์ หรือธุรกิจสัญญาล่วงหน้าเสี่ยงถูกต้มตุ๋น!
23 พ.ย. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เตือนประชาชนและผู้ลงทุนให้ระมัดระวังหากถูกชักชวนให้ลงทุนผ่านเว็บไซต์ fxprimus.com และ Facebook ที่ใช้ชื่อว่า “สอนมือใหม่เล่นหุ้น” พร้อมขึ้นเตือนผ่าน Investor Alert เนื่องจากไม่ได้เป็นผู้ประกอบธุรกิจที่ได้รับอนุญาต
โดย ก.ล.ต. ได้รับเบาะแสจากผู้ลงทุน กรณีเว็บไซต์ fxprimus.com (FXPRIMUS) มีข้อความเชิญชวนให้ผู้ลงทุนเข้าไปซื้อขายสัญญาซื้อขายส่วนต่าง หรือ Contract For Difference (CFD) ที่อ้างอิงกับราคาสินทรัพย์หลายประเภท อาทิ ทองคำ น้ำมัน หุ้น ดัชนีหุ้น ธุรกรรมทำแบบออนไลน์ผ่านเว็บไซต์ หรือ แอพพลิเคชั่น ของ FXPRIMUS ซึ่งพบว่า เว็บไซต์ดังกล่าวดำเนินการโดยนิติบุคคลต่างประเทศ มีการแปลเนื้อหาบนเว็บไซต์ที่ใช้ในการให้บริการเป็นภาษาไทย เพื่อชักชวนผู้ลงทุนให้เข้าไปใช้บริการผ่านช่องทางโซเชียลมีเดียหรือเว็บไซต์ที่มีเนื้อหาเกี่ยวกับการเงินการลงทุน
ส่วนกรณี Facebook ที่ใช้ชื่อว่า “สอนมือใหม่เล่นหุ้น” ที่มีการแจ้งเตือนสัญญาณการซื้อขายหุ้นต่าง ๆ ในกลุ่มที่สมัครเรียนกับผู้โพสต์ โดยการเข้ากลุ่มเรียนจะต้องเสียค่าธรรมเนียม เพื่อจะได้รับแจ้งเตือนว่ามีหุ้นใดเกิดสัญญาณซื้อหรือสัญญาณขายให้ผู้สมัครเรียนทราบทุกวัน รวมถึงมีการตั้งกลุ่มเพื่อสอนเล่นหุ้นแล้วเก็บค่าธรรมเนียม
ดังนั้น ก.ล.ต. ขอแจ้งให้ทราบว่า ทั้งเว็บไซต์ fxprimus.com และ Facebook ที่ใช้ชื่อ “สอนมือใหม่เล่นหุ้น” ไม่ได้เป็นผู้ประกอบธุรกิจหลักทรัพย์ หรือธุรกิจสัญญาล่วงหน้า ที่ได้รับอนุญาต จึงขอให้ผู้ลงทุนระมัดระวัง หากถูกชักชวนให้ลงทุน เนื่องจากอาจไม่ได้รับความคุ้มครองตามกฎหมายที่อยู่ในการกำกับดูแลของ ก.ล.ต. สำหรับ Facebook ดังกล่าว
นอกจากนี้ ก.ล.ต. แจ้งให้ยุติการชักชวนผู้ลงทุนในลักษณะดังกล่าวแล้ว และได้ขึ้นรายชื่อบุคคลทั้งสองว่ามิใช่ผู้ประกอบธุรกิจภายใต้การกำกับดูแลของ ก.ล.ต. บนเว็บไซต์ www.sec.or.th ในหัวข้อ Investor Alert
ทั้งนี้ หากผู้ลงทุนได้รับการติดต่อชักชวนให้ลงทุนในหลักทรัพย์ หรือสัญญาซื้อขายล่วงหน้า ขอให้ตรวจสอบก่อนว่าผู้ชักชวนเป็นผู้ประกอบธุรกิจที่ได้รับใบอนุญาตหรือขึ้นทะเบียนอย่างถูกต้องหรือไม่ เพื่อป้องกันความเสียหายที่อาจเกิดขึ้น โดยสามารถตรวจสอบได้ที่หัวข้อ License Check &amp; Investor Alert